ໃນຊຸມປີມໍ່ໆມານີ້, ການເສັງຂຽນທີ່ມີຫົວຂໍ້ວ່າ “ຫວຽດນາມ - ລາວ ໃນດວງໃຈຂອງຂ້ອຍ” ໂດຍສະມາຄົມມິດຕະພາບຫວຽດນາມ - ລາວ ປຸກລະດົມ ໄດ້ດຶງດູດປະຊາຊົນທຸກຊັ້ນວັນນະໃນສັງຄົມເຂົ້າຮ່ວມ, ພິເສດແມ່ນໄວໜຸ່ມ ແລະ ຊາວຫວຽດນາມ ອາໄສຢູ່ຕ່າງປະເທດ. ໃນປີແຫ່ງຄວາມສາມັກຄີມິດຕະພາບຫວຽດນາມ - ລາວ 2012 ນີ້, ສະມາຄົມມິດຕະພາບຫວຽດນາມ - ລາວ ກໍໄດ້ປຸກລະດົມການເຄື່ອນໄຫວແທດຈິງຫຼາຍຢ່າງ ເພື່ອສະເຫຼີມສະຫຼອງປີທີ່ມີຄວາມໝາຍພິເສດນີ້ລະຫວ່າງ 2 ປະເທດ.
ງານພົບປະແລກປ່ຽນ, ແບ່ງປັນບົດຮຽນໃນການ
ເຄື່ອນໄຫວມິດຕະພາບປະຊາຊົນຫວຽດນາມ - ລາວ
( ພາບ: cpv.org.vn )
ສະມາຄົມມິດຕະພາບຫວຽດນາມ - ລາວ ໄດ້ຮັບການສ້າງຕັ້ງຂຶ້ນຢ່າງເປັນທາງການເມື່ອວັນທີ 15/1/1975, ດ້ວຍຈຸດປະສົງປະກອບສ່ວນປັບປຸງ ແລະ ເພີ່ມທະວີການພົວພັນແບບພິເສດຫວຽດນາມ - ລາວ, ໂຄສະນາເຜີຍແຜ່ເຖິງປະຊາຊົນທຸກຊັ້ນວັນນະກ່ຽວກັບນ້ຳໃຈບໍລິສຸດຜຸດຜ່ອງລະຫວ່າງ 2 ປະເທດ, ຈາກນັ້ນ, ຈະສືບຕໍ່ເສີມຂະຫຍາຍສາຍພົວພັນແບບພິເສດລະຫວ່າງ 2 ປະເທດ. ໃນຊຸມປີຜ່ານມາ, ຍາມໃດສະມາຄົມກໍນຳໜ້າໃນການຈັດຕັ້ງການເຄື່ອນໄຫວຕ່າງໆຄື: ພິທີສະເຫຼີມສະຫຼອງບັນດາວັນບຸນໃຫຍ່ທີ່ສຳຄັນຂອງປະຊາຊົນລາວບັນດາເຜົ່າອ້າຍນ້ອງດ້ວຍຫຼາຍຮູບການທີ່ແຕກຕ່າງກັນ. ໃນແຕ່ລະປີ, ສະມາຄົມໄດ້ຈັດຕັ້ງໃຫ້ນັກຮົບເກົ່າຫວຽດນາມ ທີ່ເຄີຍເຄື່ອນໄຫວສູ້ຮົບຢູ່ລາວ ໄປຢ້ຽມຢາມສະໜາມຮົບເກົ່າ. ນອກຈາກນັ້ນ, ສະມາຄົມໄດ້ແລກປ່ຽນຂໍ້ມູນຂ່າວສານ, ປື້ມ, ໜັງສືພິມ, ເອກະສານ ກັບສະມາຄົມມິດຕະພາບລາວ - ຫວຽດນາມ ເປັນປະຈຳ, ແລກປ່ຽນຄະນະຜູ້ແທນ, ແບ່ງປັນບົດຮຽນໃນການເຄື່ອນໄຫວລະຫວ່າງ ສະມາຄົມມິດຕະພາບ 2 ປະເທດເພື່ອແນໃສ່ຊອກຫາວິທີການເຄື່ອນໄຫວ, ຫັນຮູບການເຄື່ອນໄຫວເປັນຫຼາຍຮູບຫຼາຍແບບ, ໂຄສະນາສຶກສາມູນເຊື້ອແຫ່ງຄວາມສາມັກຄີພິເສດຫວຽດນາມ - ລາວ ເຖິງປະຊາຊົນທຸກຊັ້ນວັນນະ, ພິເສດແມ່ນລຸ້ນໜຸ່ມ 2 ປະເທດ. ທ່ານ Vu Huy Quang, ຮອງປະທານສະມາຄົມມິດຕະພາບຫວຽດນາມ - ລາວ ໃຫ້ຮູ້ວ່າ:
“ພວກເຮົາຢາກໃຫ້ປະຊາຊົນ, ພິເສດແມ່ນລ້ນໜຸ່ມ, ເຍົາວະຊົນ 2 ປະເທດເຂົ້າໃຈກ່ຽວກັບຄວາມໝາຍຂອງປະຫວັດສາດແຫ່ງການພົວພັນຫວຽດນາມ - ລາວ. ພາຍຫຼັງຮູ້ຈັກແລ້ວ ຈະມີຄວາມເຄົາລົບ, ທະນຸທະໜອມ ແລະ ສະໝັກໃຈເດີນຕາມເສັ້ນທາງເຊິ່ງ ລຸ້ນພໍ່ລຸ້ນອ້າຍໄດ້ເລືອກເຟັ້ນ ເພື່ອປົກປັກຮັກສານ້ຳໃຈສາມັກຄີມິດຕະພາບ ແລະ ພັດທະນາຕື່ມອີກ. ນີ້ແມ່ນສິ່ງເຊິ່ງສະມາຄົມມິດຕະພາບ 2 ປະເທດເວົ້າສະເພາະ ກໍຄື ພັກ, ລັດຫວຽດນາມ - ລາວເວົ້າລວມໄດ້ເອົາໃຈໃສ່ທີ່ສຸດ”
ບັນດານັກຮົບເກົ່າໄດ້ທົບທວນຄືນອະນຸສອນຕ່າງໆ ໃນການພົບປະສັງສັນ
(ພາບ: Khanh Lan)
ໃນປີແຫ່ງຄວາມສາມັກຄີມິດຕະພາບຫວຽດນາມ - ລາວ 2012, ສະມາຄົມໄດ້ຜັນຂະຫຍາຍການເຄື່ອນໄຫວສະເຫຼີມສະຫຼອງຫຼາຍຢ່າງ, ບັນດາການເຄື່ອນໄຫວນີ້ ໄດ້ ຮັບການຈັດຕັ້ງຂຶ້ນໃນຕະຫຼອດປີ 2012, ພິເສດ, ມີ 2 ເຫດການທີ່ພົ້ນເດັ່ນນັ້ນແມ່ນ: ການພົບປະແລກປ່ຽນປະຊາຊົນມິດຕະພາບຫວຽດນາມ - ລາວ, ນີ້ແມ່ນຄັ້ງທີ 3 ທີ່ສະມາຄົມມິດຕະພາບຈັດຕັ້ງການພົບປະແລກປ່ຽນປະຊາຊົນ, ແຕ່ການເຄື່ອນໄຫວຄັ້ງນີ້ຈະມີຂອບຂະໜາດໃຫຍ່ກ່ວາໝູ່. ທ່ານ Vu Huy Quang, ຮອງປະທານສະມາຄົມມິດຕະພາບຫວຽດນາມ - ລາວ ໃຫ້ຮູ້ວ່າ ສະມາຄົມມິດຕະພາບ 2 ປະເທດ ກໍໄດ້ສົມທົບກັນຈັດພິທີສະເໜີປື້ມເຫຼັ້ມພິເສດ ດ້ວຍ 2 ພາສາຫວຽດນາມ ແລະ ລາວ ທີ່ມີຫົວຂໍ້ວ່າ: ຫວຽດນາມ - ລາວ ໃນດວງໃຈຂອງຂ້ອຍ. ໃນປື້ມຫົວນີ້ມີບົດຂຽນສຳຄັນຫຼາຍບົດ:
“ໃນປື້ມຫົວນີ້, ຈະມີບົດຂຽນຂອງລັດຖະມົນຕີການຕ່າງປະເທດຫວຽດນາມ ແລະ ລາວ, ມີບົດສຳພາດເອກອັກຄະລັດຖະທູດຫວຽດນາມປະຈຳລາວ ແລະ ເອກອັກຄະລັດຖະທູດລາວ ປະຈຳຫວຽດນາມ, ມີບົດຂຽນກ່ຽວກັບເຂດປູຊະນີຍະສະຖານປະຕິວັດລາວ ຢູ່ແຂວງ ຕວຽນກວາງ, ຮ່າໂນ້ຍ, ບິນຖ້ວນ ແລະ ບົດຂຽນກ່ຽວກັບບັນດາຕົວພະຍານເຊິ່ງແມ່ນອະດີດນັກຮົບອາສາສະໝັກ ແລະ ນັກຊ່ຽວຊານການທະຫານຫວຽດນາມ ທີ່ເຄີຍຊ່ວຍເຫຼືອລາວ...”
ອາດເວົ້າໄດ້ວ່າ, ພ້ອມກັບນ້ຳໃຈມິດຕະພາບແບບພິເສດລະຫວ່າງ 2 ປະເທດ, ສະມາຄົມມິດຕະພາບຫວຽດນາມ - ລາວ ນັບມື້ນັບໄດ້ຮັບການພັດທະນາ ແລະ ແມ່ນ ສະມາຄົມທີ່ມີການເຄື່ອນໄຫວບັນລຸປະສິດທິຜົນທີ່ສຸດໃນຈຳນວນ 60 ສະມາຄົມໃນສະຫະພັນບັນດາອົງການຈັດຕັ້ງມິດຕະພາບຫວຽດນາມ. ທ່ານ ອາເລກ ວິໄລ, ເລຂາທີ 3 ສະຖານທູດ ສປປ ລາວ ປະຈຳຫວຽດນາມ ຕີລາຄາກ່ຽວກັບການເຄື່ອນໄຫວຂອງສະມາຄົມມິດຕະພາບຫວຽດນາມ - ລາວວ່າ:
ສຽງ ອາເລກ ວິໄລ
ການເຄື່ອນໄຫວຂອງສະມາຄົມມິດຕະພາບຫວຽດນາມ - ລາວ ຍາມໃດກໍບັນລຸປະສິດທິຜົນ ແລະ ສ້າງຄວາມປະທັບໃຈໃນໝູ່ປະຊາຊົນ ຍ້ອນໄດ້ຮັບຄວາມເອົາໃຈໃສ່ເປັນພິເສດຈາກພັກ ແລະ ອຳນາດການປົກຄອງທຸກຂັ້ນຂອງ 2 ປະເທດ. ຄວາມສາມັກຄີແບບພິເສດລະຫວ່າງປະຊາຊົນ 2 ປະເທດຫວຽດນາມ - ລາວ ນັບມື້ນັບໝັ້ນຄົງ ແມ່ນຍ້ອນມີການປະກອບສ່ວນຂອງສະມາຄົມມິດຕະພາບຫວຽດນາມ - ລາວ./.